Dansk Døve-Idrætsforbund
Dansk Døve-Idrætsforbund er et idrætsforbund, som organiserer idrætsklubber for hørehæmmede atleter.
Forbundet blev oprettet i 1922 for at organisere idræt, som tilgodeser behovene for atleter med høretab. Tilpasningerne kan for eksempel være, at reglerne i sportsgrene er tilpasset deltagernes høretab, og at deltagerne har mulighed for at kommunikere ved hjælp af tegnsprog.
Dansk Døve-Idrætsforbund er et såkaldt "tværgående" forbund under Parasport Danmark, som er ansvarlig for idræt for mennesker med handicap eller særlige behov generelt. At DDI er tværgående betyder, at det organiserer en lang række forskellige idrætter og ikke bare en enkelt.
Forbundets aktiviteter omfatter både bredde- og eliteidræt. Forbundet består af syv klubber (2022), som tilbyder idræt på bredde- og eliteniveau. Forbundet står også for at organisere de danske landshold inden for blandt andet fodbold, discgolf og håndbold. Dansk Døve-Idrætsforbund arrangerer DM inden for forskellige idrætsgrene og internationale turneringer. Senest var DDI i 2022 vært for VM i håndbold for døve.